Орозобекова Салтанат

Орозобекова Салтанат – акын. Түп районунун Жылуу-Булак айылында 1955-жылы 4-сентябрда туулган. 1971-жылы Жылуу-Булак сегиз жылдык мектебин, 1973-жылы Фрунзе шаарындагы №1 мектеп-интернатын, 1979-жылы СССРдин 50 жылдыгы атындагы Кыргыз мамлекеттик университетинин филология факультетин бүтүргөн. 

Эмгек жолун 1979-жылы Кыргыз ССРинин Китеп палатасында библиограф болуп иштөө менен баштаган. 1984–1988-жж. Фрунзедеги Борборлоштурулган китепканалар тармагынын Жоомарт Бөкөнбаев атындагы китепканасында, 1988–1995-жж. Кыргызстан Жазуучулар союзунда адабий катчы, 1995–2005-жж. Кыргыз Республика-сынын Мамлекеттик телерадиокомитетинин «Казына» чыгармачылык бирикмесинде баяндамачы болуп эмгектенген. 

Ырлары 1970-жылдан тартып мезгилдүү басма сөз беттеринде, «Учкун» адабий альманахтарында, «Кыргыз поэзиясынын антологиясынын» экинчи томунда жарык көргөн.

Ал ондогон адабий бейнелердин, эсселердин автору. Кыргыздын чыгаан коомдук ишмерлеринин, адабият, искусство чеберлеринин инсандык бейнесин ачууга арналган эсселери Кыргыз радиосунун Алтын казынасына жазылып алынган. 

Акындын айрым ырлары орус тилине которулган. 

1997-жылы Ташкен шаарында өткөн Орто Азия жана Казакстан Республикаларынын акын-жазуучулар Ассамблеясынын эл аралык симпозиумунун, 2004-жылы Кытай Эл Республикасында өткөн Азия өлкөлөрүнүн акындарынын «Өмүр көчү» эл аралык фестивалынын катышуучусу. 

2006-жылдан Кыргыз Улуттук Жазуучулар союзунун мүчөсү. 

 Жарык көргөн китептери 
 Кыргыз тилинде 
Закым: Ырлар. – Ф.: Мектеп, 1990. – 56 б.

Сен дүйнө: Ырлар жана поэма. – Б.: Турар, 2004. – 160 б. 

 Колдонулган адабияттар 
 *Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
Категория: Кыргыз Республикасынын жазуучулары